b"\n_START_ARTICLE_\nCaterina Tom\xc3\xa0s i Gallard\n_START_SECTION_\nBiografia\n_START_PARAGRAPH_\nSanta Caterina Tom\xc3\xa0s era la sisena de set germans: Miquel, Bartomeu, Jaume, Mateu, Anna, Caterina i Margarida. Poc despr\xc3\xa9s de n\xc3\xa9ixer l'\xc3\xbaltim fill, el 1535, el pare mor\xc3\xad. El 1541 havien mort tamb\xc3\xa9 la mare i l'avi patern. El 1544, Caterina pass\xc3\xa0 de dependre de l'oncle matern Joan Gallard, casat amb una germana de la mare, Maria Tom\xc3\xa0s: aquest es compromet\xc3\xa9 a tenir cura d\xe2\x80\x99ella durant 5 anys amb l'obligaci\xc3\xb3 de vestir-la, cal\xc3\xa7ar-la, alimentar-la i pagar-li 5 lliures pel seu treball. A canvi ella havia de treballar en profit de la casa, el mas Son Gallard, que l'emparava fent les feines t\xc3\xadpiques de pag\xc3\xa8s._NEWLINE_Caterina va tenir la sort de comptar amb l'amistat d\xe2\x80\x99una fam\xc3\xadlia benestant que la va admetre a les classes particulars que rebia una filla seva. D\xe2\x80\x99aquesta manera aconsegu\xc3\xad que cap als dinou anys fos una persona amb una bona educaci\xc3\xb3 intel\xc2\xb7lectual._NEWLINE_Gr\xc3\xa0cies a la intervenci\xc3\xb3 de moss\xc3\xa8n Casta\xc3\xb1eda, antic soldat dels ex\xc3\xa8rcits de Carles I que s\xe2\x80\x99havia salvat d\xe2\x80\x99un naufragi i havia escollit viure com un ermit\xc3\xa0 a Miramar, pogu\xc3\xa9 entrar als 21 anys a l'hist\xc3\xb2ric convent de santa Magdalena de Ciutat. Era un monestir de Canonesses Regulars de Sant Agust\xc3\xad i, per tant, dedicat a la preg\xc3\xa0ria. En el temps que hi entr\xc3\xa0 Caterina, el papat ja havia imposat una severa clausura per a tots els monestirs femenins. Profess\xc3\xa0 el 24 d\xe2\x80\x99agost de 1555._NEWLINE_Aviat s\xe2\x80\x99escamp\xc3\xa0 la saviesa i prud\xc3\xa8ncia de la nova monja i foren moltes les persones, tant pobres com riques, que acudien al locutori per buscar consell. No era estrany que el bisbe mateix de Mallorca, Diego d'Arnedo, fos un dels visitants._NEWLINE_Caterina Tom\xc3\xa0s era de complexi\xc3\xb3 malaltissa, sembla que tuberculosa, i la dura vida que portava en el convent augment\xc3\xa0 la seva feblesa. El seu intens amor a Crist la feia ser humil, tenint amb freq\xc3\xbc\xc3\xa8ncia experi\xc3\xa8ncies m\xc3\xadstiques. Contemporanis seus explicaven d\xe2\x80\x99haver-la vist en \xc3\xa8xtasi. Solien durar unes 24 hores i alguna vegada, espantades les seves companyes, havien anat a buscar herbes remeieres de Miramar, a tocar de casa seva, per treure-la d\xe2\x80\x99aquesta situaci\xc3\xb3 en qu\xc3\xa8 es trobava. Una d\xe2\x80\x99aquestes expressions m\xc3\xadstiques va tenir lloc la vig\xc3\xadlia de Nadal quan una monja li deman\xc3\xa0 sucre per cantar millor el cant de la Sibil\xc2\xb7la. Caterina contest\xc3\xa0 que li donaria al cor de l'esgl\xc3\xa9sia. All\xc3\xad la va trobar en \xc3\xa8xtasi amb un pa de sucre a la m\xc3\xa0. Quan tornava en si narrava les seves lluites amb el Mal. Tenia fama de vision\xc3\xa0ria amb aparicions de santa Caterina d\xe2\x80\x99Alexandria, sant Antoni de Padua i \xc3\xa0ngels, i de preveure el futur, cosa que impact\xc3\xa0 el bisbe Arnedo._NEWLINE_La seva mort, el 1574, fou per ella viscuda amb tranquil\xc2\xb7la serenitat. El 1617 s\xe2\x80\x99obr\xc3\xad la tomba de la santeta i es vei\xc3\xa9 que la roba estava com \xe2\x80\x9cquan ix de bona bugada\xe2\x80\x9d i el cos restava sense cap impuresa, cosa que meravell\xc3\xa0 els qui hi estaven presents. El 1625 el papa Urb\xc3\xa0 VIII suspengu\xc3\xa9 el seu culte per\xc3\xb2 el papa Pius VI la beatific\xc3\xa0 i Pius XI la canonitz\xc3\xa0 el 1930._NEWLINE_Sor Tomasa mantingu\xc3\xa9 una generosa correspond\xc3\xa8ncia. Malauradament nom\xc3\xa9s es conserven dues cartes dirigides al P. Vicen\xc3\xa7 Mas, on es reflecteix el seu amor a la vida plena \xe2\x80\x93recomanava dormir com a m\xc3\xadnim 6 hores i menjar all\xc3\xb2 que el cos necessitava i la seva fe cristiana fortificada per l'alegria i l'esperan\xc3\xa7a en D\xc3\xa9u. La redacci\xc3\xb3 d\xe2\x80\x99aquestes cartes \xc3\xa9s agradable, amb un llenguatge ric i ple de matisos, que segur que connectaven amb qui anaven dirigides."